Salutare etc. Inaniter sibi de virtute obediencie gloriatur, qui suo superiori eciam contraria precipienti non satagit obedire. Hinc est, frater in Christo karissime, vos locum (= ex loco) quem ceteris pretulistis, videlicet monasterii Watztenensis, causa obediencie exisse versus Finlandiam ob honorem dei et ordinis dilatacionem, ubi nunc prout decuit fideliter laborastis pro huius loci et monasterii fabricacione sollicite et solerter. Igitur expedit, ut in eadem virtute obediencie reuocati ad monasterium proprium, vnde existis, redire festinetis obediencie virtutem ostendendo, quia, ut dicit Birgitta, verus obediens mandatum non procrastinat superioris, sed statim parat aures auditui, pedes itineri etcetera, ut mandatum peragat imperantis. Unde non sinatis mentem vestram aliquorum importunis instanciis peticionum a reuersione tardari et mutari, sed sitis stabiles ad redeundum, locum iam vacantem et vobis assignatum recepturi, ut, quod principaliter in vestra conuersione concepistis, finaliter possitis comprehendere cum effectu. Nec vos a reditu retrahant, karissime, verba detrahencium, qui diiudicant nos de contencionibus et scismatibus. Vere si tales se consideracionis oculo inspicerent, forte viderent, quod ipsi nobis in diebus suis materiam talium prestiterunt, et, si propter propriam infirmitatem considerarent, mala aliena vtique excusarent et nullatenus iudicarent. Sed quid dicam eis nisi quod ait apostolus: Qui se existimat stare, videat ne cadat. Conuenit ergo vos scire, quod non habemus contencionem aliquam viciosam, que cum clamoribus impugnat veritatem, sed piam, que nititur deformata in regulari vita reformare, consuetudines prauas impugnare et pias sanctorum patrum ordinaciones attemptare etcetera.